Louis Trichardt, Limpopo

Louis Trichardt is 'n dorp in die Limpopoprovinsie van Suid-Afrika. Dit lê aan die voet van die Soutpansberg wat 'n vrugbare gebied is vir die verbouing van lietsjies, piesangs, veselperskes en neute. Dit is in Februarie 1899 gestig.

Die argitek van onder meer die Voortrekkermonument, Gerard Moerdijk, het die kerkgebou van die NG gemeente Louis Trichardt ontwerp. Dit is feitlik presies dieselfde ontwerp as dié wat gebruik is vir die kerkgebou van die NG gemeente Harare.

Louis Trichardt is vernoem na die Voortrekkerleier Louis Tregardt. Die amptelike naam is op 20 Junie 2003 verander na Makhado, maar dié verandering is in 2007 deur die appèlhof omgekeer toe beslis is dat daar nie voldoende konsultasie met die gemeenskap was nie. Die aanvanklike naamsverandering was nie net ongewild by Afrikaners nie, maar ook by die BaPedi en Shangaan, wat die eertydse Vendaleier, Makhado, as 'n onderdrukker beskou.

Ligging 
Louis Trichardt is geleë op die N1 nasionale pad vanaf Gauteng na Zimbabwe, 100 km noord van Polokwane (Pietersburg) en 100 km suid van Musina (voorheen Messina).

Demografie 
In 2011 het die dorp en omliggende dele 'n bevolking van 25 360 gehad, waarvan 5 077 (20,0%) Blank was.

Sien ook 
 Gereformeerde kerk Louis Trichardt
 Lys van dorpe in Suid-Afrika
 NG gemeente Louis Trichardt
 Albasinidam

Eksterne skakels 
 Makhado nou weer Louis Trichardt, sê appèlhof  Beeld, 29 Maart 2007

Bronnelys 
 Beeld, 15 September 2005 Duur standbeeld loop deur onder vandale se verf.

Verwysings 

Nedersettings in Limpopo